作者：吴文英
词牌/韵律：莺啼序

paragraphs: 横塘棹穿艳锦，引鸳鸯弄水。
断霞晚、笑折花归，绀纱低护灯蕊。
润玉瘦、冰轻倦浴，斜拖凤股盘云坠。
听银床声细。
梧桐渐搅凉思。
窗隙流光，冉冉迅羽，诉空粱燕子。
误惊起、风竹敲门，故人还又不至。
记琅玕、新诗细掐，早陈迹、香痕纤指。
怕因循，罗扇恩疏，又生秋意。
西湖旧日，画舸频移，叹几萦梦寐。
霞佩冷，叠澜不定，麝霭飞雨，乍湿鲛绡，暗盛红泪。
綀单夜共，波心宿处，琼箫吹月霓裳舞，向明朝、未觉花容悴。
嫣香易落，回头澹碧销烟，镜空画罗屏裹。
残蝉度曲，唱彻西园，也感红怨翠。
念省惯、吴宫幽憩。
暗柳追凉，晓岸参斜，露零沤起。
丝索寸藕，留连欢事。
桃笙平展湘浪影，有昭华、秾李冰相倚。
如今鬓点凄霜，半箧秋词，恨盈蠹纸。